আবির চট্টোপাধ্যায় (অভিনেতা)
এ বছর আপনাকে কেন্দ্র-চরিত্রেও দেখা গিয়েছে, অনসম্বল কাস্টেও। কোন জঁরে সন্তুষ্টি বেশি?
যে ছবির চিত্রনাট্য পছন্দ হয় সেটাই মূলত করে থাকি। ‘কাট-মুণ্ডু’তে আমি ছাড়াও চারজন কেন্দ্র-চরিত্র ছিল। কিন্তু নিজের দিক থেকে আমি খুবই স্যাটিসফায়েড। ছবি ভাল ব্যবসাও দিয়েছে। আমার একটা ইমেজ ব্রেকও ছিল। আবার ‘রাজকাহিনি’তে সেই সন্তুষ্টিটা পাইনি। চিত্রনাট্য পড়ে যেটা মনে হয়েছিল, তার সঙ্গে মূল ছবির পার্থক্য ছিল। নিজের চরিত্রটা নিয়েও খুশি নই।
অনসম্বল কাস্টের ছবি আগেও ছিল। কিন্তু এখনই হঠাৎ মাতামাতি কেন?
একেক সময় একেকটা জিনিস চলে। অমিতাভ বচ্চন এক সময় প্রচুর অনসম্বল কাস্টের ছবি করেছেন। শাহরুখ খানও তাই। অনসম্বল কাস্টের এই বিষয়টা নিয়ে ভাল তর্ক হতে পারে। আমার মতে, সিঙ্গল হিরোর ধারণাটা ধীরে ধীরে কমে যাচ্ছে। একেবারে চলে যাবে না যদিও। এখন কনসেপ্ট অনেক বেশি গুরুত্ব পাচ্ছে। একাধিক চরিত্র একমাত্রিক গল্পে আলাদা মাত্রা আনছে।
অনসম্বল কাস্টের ছবিতে কাজ করাটা কি কম ঝুঁকির? ছবি ফ্লপ করলে হয়তো আপনার উপর পুরো দায়টা বর্তাবে না। যেটা সিঙ্গল লিড হলে হওয়ার সম্ভাবনা ছিল।
ঝুঁকি কম কিছু নয়। অনসম্বলে আবার অন্য সমস্যা! আমাদের ইন্ডাস্ট্রির একটা বাতিক আছে। একাধিক তারকা থাকলে অনেকে বলেন, ‘ওরে, ও তো তোকে গোল মেরে চলে গেল’! সুতরাং সেফ জোন বলে কিছু নেই। সিঙ্গল লিডের ছবি ফ্লপ হলেও যেমন দায় আসবে, তেমনই এই দিকে উস্কানিমূলক সমস্যাগুলোর মুখোমুখিও হতে হবে!
 

সৃজিত মুখোপাধ্যায় (পরিচালক)
আপনার অধিকাংশ ছবিই অনসম্বল কাস্টের। ‘রাজকাহিনি’ আর ‘জুলফিকর’এ আরও বেশি চরিত্র নিয়েছেন। কোনও বিশেষ কারণ আছে?
পুরোটাই গল্পের খাতিরে। আমার ‘হেমলক সোসাইটি’, ‘২২ শে শ্রাবণ’এ অনেক চরিত্র ছিল। সেই দিক থেকে ‘রাজকাহিনি’, ‘জুলফিকর’ সুপার অনসম্বল বলতে পারেন (হাসি)! প্রথমে আমার মাথায় গল্প আসে। এবার সেটাকে সাজানোর জন্য আমি চরিত্র নিয়ে আসি। তাই কখনও তিন। কখনও পাঁচ হয়ে যাচ্ছে!
গত এক বছরে অনসম্বল কাস্টের ছবি বক্স অফিসে ভাল ফল করেছে। দর্শক অনেক মুখ, আলাদা প্লট পাচ্ছেন এর থেকে। সেটাই কি সাফল্যের কারণ?
আমি কিন্তু কোনও দিন এগুলো ভেবে ছবি করিনি। হতে পারে চার-পাঁচজন লিড চরিত্রের ছবিতে দর্শক আলাদা লেয়ার পাচ্ছেন। আমার ক্ষেত্রে গল্পটা প্রাধান্য পায়। দর্শক কোনটা চাইবেন, কোনটা চাইবেন না ভেবে ছবি তৈরি করি না।
শাহরুখ খান পর্যন্ত এখন অনসম্বল কাস্টের ছবি করছেন। কোথাও কি অভিনেতাদের মধ্যে নিরাপত্তাহীনতা আসছে? একা বাজিমাত করা সম্ভব না-ও হতে পারে ভেবে?
এটা বলা মুশকিল। মুম্বই আর কলকাতার সমীকরণ একেবারে আলাদা। শাহরুখের ‘দিলওয়ালে’তে যেমন একাধিক লিড ছিল। কিন্তু অন্যদিকে সলমন খান ‘বজরঙ্গি ভাইজান’এ একাই হিট দিয়েছেন। বা আমির খান ‘পিকে’তে। সুতরাং কে কী ভেবে অনসম্বলে রাজি হচ্ছেন সেটা বলা সম্ভব নয়।
 

প্রসেনজিৎ চট্টোপাধ্যায় (অভিনেতা)
আপনাকে সাধারণত কেন্দ্রীয় চরিত্রেই দেখা যায়। সৃজিত মুখোপাধ্যায়ের ‘জুলফিকর’এ অনসম্বল কাস্টে রাজি হলেন কেন?
এই প্রথম আমি অনসম্বল ছবি করছি, এমন নয়। এর আগেও করেছি। ‘২২ শে শ্রাবণ’ ছিল। তারও আগে আমি, তাপস (পাল), রঞ্জিতদা (মল্লিক) একসঙ্গে ছবি করেছি। সুতরাং এ ধরনের ছবিতে নতুন কাজ করছি না।
আগে মাল্টিস্টার কাস্ট বলতে বড়জোর তিনজন তারকা কেন্দ্রীয় চরিত্রে থাকতেন। কিন্তু ‘জুলফিকর’ বা ‘রাজকাহিনি’র মতো ছবিতে প্রায় পাঁচ থেকে সাতজন চরিত্র লিড হচ্ছে...।
এটা হয় গল্পের প্রয়োজনে। একটা ছবিতে গল্প অনুযায়ী যতজন চরিত্র প্রয়োজন তা-ই নিতে হবে। আমার কাছে গল্পটাই প্রধান। সেটা ভাল হলে যে কোনও চরিত্রে রাজি।
তারকা-বহুল ছবি কি তাহলে এখন ট্রেন্ড?
এটা বলার লোক আমি নই। পরিচালক-প্রযোজকেরা বরং এর জবাব দিতে পারবেন।
 

শিবপ্রসাদ মুখোপাধ্যায় (পরিচালক)
‘বেলাশেষে’তে একাধিক চরিত্র। একাধিক প্লট। ‘প্রাক্তন’ও মাল্টিস্টার কাস্টের ছবি। এটা কি ট্রেন্ড মেনেই?
বাংলা ছবিতে কিন্তু অনসম্বল কাস্টের প্রচলন অনেকদিন ধরেই। এই বিশেষ শব্দটার সঙ্গে হয়তো তখন আমাদের পরিচিতি ছিল না। ‘অরণ্যের দিনরাত্রি’র কথা বলুন বা ‘সাড়ে চুয়াত্তর’এর মতো ছবি— সবেতেই একাধিক তারকা। কারও স্পেস কারও চেয়ে কম নয়। ‘বেলাশেষে’ পারিবারিক ছবি। সেখানে গল্পের খাতিরেই একাধিক মুখের প্রয়োজন ছিল। সকলেই অপরিহার্য। যতদিন যাবে তত এই ট্রেন্ড কিন্তু প্রাধান্য পাবে। এতদিন আমরা খালি দক্ষিণী ছবির রিমেক করতাম। যেখানে নায়ক মারামারি করবে আর নায়িকা নাচবে! এখন কনটেন্টের উপর জোর দেওয়া হচ্ছে। আর সেটা হলে অনসম্বল কাস্টই থাকবে ছবিতে। যেমনটা ‘জানে ভি দো ইয়ারো’র মতো ছবিতে ছিল।
বলা হচ্ছে, ছবিতে একাধিক চরিত্র থাকলে অনেক পরত যোগ হয়। একটা গল্পের মধ্যে দর্শক আরও গল্প পেয়ে যান। আপনার কী মত?
আমি যে খুব ভেবে নিজের ছবিতে এগুলো করেছি তা নয়। যে কোনও পরিণত পরিচালক চাইবেন ছবির স্কেল যেন বড় হয়। আর সেটা করতে গেলে গল্পে আপনা থেকেই অনেক চরিত্র এসে যাবে। একটা সময়ে স্ক্রিনে একাধিক চরিত্র অবস্থান করবে। তখন  কিন্তু চিত্রনাট্য আর সংলাপও গুরুত্বপূর্ণ হয়ে উঠবে।
এখন যা ইন্ডাস্ট্রির অবস্থা তাতে একজন অভিনেতার পক্ষে অনসম্বল কাস্টে কাজ করাটা কম ঝুঁকির কি? ব্যর্থতার দায়টা একার উপর থাকবে না...।
এই নিরাপত্তাহীনতা থাকা উচিত নয়। যিনি ভাল অভিনেতা তিনি সব চরিত্রেই তাঁর মুনশিয়ানা দেখাবেন। ‘সাড়ে চুয়াত্তর’এ কি আমরা তুলসী চক্রবর্তীকে অস্বীকার করতে পারি? ঋতুপর্ণা সেনগুপ্তের কথাই ধরুন। ‘রাজকাহিনি’তে অনসম্বলের মধ্যেও লিড। সেখানেও মাতিয়ে দিল। আবার ‘বেলেশেষে’তে ঋতু একেবারেই কেন্দ্র-চরিত্র নয়। সেখানেও নজর কাড়ল। ভাল অভিনেতা কিন্তু অনসম্বল কাস্টেও নিজের জাত চিনিয়ে দেবেন।
 

রাজ চক্রবর্তী (পরিচালক)
আপনার ছবিতে সাধারণত একজন নায়ক-নায়িকাই থাকে। ‘কাট-মুণ্ডু’তে পাঁচজন তারকা। এটা কি ট্রেন্ড অনুযায়ী?
যখনই ছবি বানানোর কথা ভেবেছি, গল্পটা ভেবে তারপর এগিয়েছি। ছবিতে কতজন স্টার রাখব সেটা ভেবে এগোইনি। আপনি বলছেন বলেই ট্রেন্ডের কথাটা মাথায় এল। আসলে এখন ছবির ভাষাও অনেক বদলে গিয়েছে। একজন হিরো-হিরোইন দিয়েই ছবি করতে হবে এমনটা আর নেই।
আপনার মতে এই ট্রেন্ডের কারণ কী?
একজোড়া নায়ক-নায়িকা থাকলেই গল্পের ধাঁচটা এক রকম হয়ে যাচ্ছে। এখন আমরা অনেক বেশি রিয়্যালিস্টিক গল্পের দিকে ঝুঁকছি। আশপাশের ঘটনা নিয়ে ছবি হচ্ছে। তাতে ছবিতে অনেক চরিত্র যুক্ত হচ্ছে। আলাদা পরত আসছে গল্পে।
একাধিক তারকাবিশিষ্ট কোনও ছবি ব্যর্থ হলে দায়টা একজন অভিনেতার উপর পড়ে না। কিন্তু সিঙ্গল লি়ড থাকলে সেটা হয়ে থাকে। কী বলবেন?
এই জিনিসটা মুম্বইয়ে বেশি হয়। বাংলায় স্টারকাস্টের চেয়ে গল্পই বেশি গুরুত্ব পায়। তাই কোনও ছবি ব্যর্থ হলে তার দায়টাও ছবির সঙ্গে যুক্ত সকলের উপরেই যায়। এখন যদি শাহরুখ খান বা আমির খানের ছবি না চলে তাহলে দায়টা কিন্তু ওঁদের উপর বেশি আসবে। কারণ, ওঁদের উপরেই অনেক টাকা বিনিয়োগ করা হয়। তাই ‘দিলওয়ালে’র মতো ছবিতে যতই অন্য তারকারা লিড চরিত্রে থাকুন না কেন, প্রশ্নটা শাহরুখে দিকেই উঠবে। যেটা এখানে হয় না। এখানে বড়জোর দেব বা জিতের ক্ষেত্রে এটা কেউ বলতে পারে। আমার মতে, ছবি না চলার আসল দায় পরিচালক বা প্রযোজকেরই। আমি কোনও অভিনেতাকে এক রকম বুঝিয়ে ছবিতে রাজি করালাম। তারপর ছবিটা তৈরি হল অন্যভাবে। সেখানে অভিনেতা ব্যর্থতার দায় নেবে কেন!


অঙ্কুশ (অভিনেতা)
অনসম্বল কাস্টের ছবি নাকি সিঙ্গল লিড চরিত্র— কোনটা বেশি সন্তুষ্টি দেয়?
দু’টোই। এতদিন আমি সিঙ্গল লিডের ছবিই করে এসেছি। ‘জামাই ৪২০’তে একাধিক লিড ছিল। তাতে আমার অভিনয়ের কোনও তফাত হয়নি। এখন সৃজিত মুখোপাধ্যায়ের ‘জুলফিকর’ করছি। যেখানে বুম্বাদা (প্রসেনজিৎ), দেব, পরমব্রত (চট্টোপাধ্যায়), যিশু (সেনগুপ্ত) সকলেই আছে। সেখানেও কিন্তু আমি নিজের সেরাটাই দেওয়ার চেষ্টা করব।
এতজন তারকা আছেন ছবিতে। নিরাপত্তাহীনতা নেই?
আমার কাছে গল্পটা আগে গুরুত্ব পাবে। তারপর কতজন আছে ছবিতে সেটা। আর নিজের উপর আস্থা থাকলে নিরাপত্তাহীনতার প্রশ্ন আসে না।
অনসম্বল কাস্টের ছবি ব্যর্থ হলে দায়টা হয়তো আপনার একার উপর আসবে না। যেটা সিঙ্গল লিডের ক্ষেত্রে হয়ে থাকে...।
সেটা ঠিক। কিন্তু এগুলো ভেবে আমি কোনওদিন সিদ্ধান্ত নিইনি। ছবি ফ্লপের দায়িত্বটা নিতে পারার গাট্‌সও আছে আমার।